利東站

利東站係香港一鐵路車站，喺香港島鴨脷洲東北利東邨附近，歸港鐵南港島綫，2016年12月28號啟用。呢個站係目前港鐵系統入面最南端嘅車站，亦曾經成為中國最南嘅地鐵站。呢個站最高點比海平面高70米，係港鐵系統當中海拔最高嘅地底車站。

車站結構

樓層 
由於車站大堂距離利東邨地面約50米，港鐵用四部雙門升降機取代扶手電梯接駁兩層，升降機運作同港島綫香港大學站、西營盤站嘅升降機相若，乘客喺其中一邊入升降機，升降機到達另一層之後，另一邊升降機門就會打開，等乘客離開後另一邊嘅升降機門隨即打開畀樓層乘客進入。

另一邊車站大堂距離鴨脷洲大街地面嘅垂直距離大約係10米，港鐵用一條長大約200米嘅坡道接駁。

月台 
採用島式月台設計，處於同一個月台島上面，並且設有月台幕門，月台同大堂之間以兩條電梯、一條樓梯同一部升降機連接。

大堂 
設喺月台上方。好似南港島綫海怡半島站同黃竹坑站，呢個站係首批全站不設客務中心嘅港鐵重鐵車站，近乎無人車站管理，大堂設有資訊台同三部自助客務機，乘客如果遇上票務疑難，須要透過自助客務機嘅視像通話功能向站外職員求助。閘區裏面設有客用洗手間。

商店 
大堂設有兩間商店，包括美心西餅同HKTV MALL。

車站藝術 
有兩組車站藝術，分別位於A1出入口行人通道嘅《朝陽閒緻．華燈初見》，同B出口升降機大堂以及升降機內嘅《隨步南岸》。

出入口 
 A - 鴨脷洲大街
 A1 - 鴨脷洲大街、鴨脷洲母嬰健康院、鴨脷洲街市、鴨脷洲市政大廈、鴨脷洲海濱長廊、鴨脷洲風之塔公園、鴨脷洲浸信會、基督教海面傳道會禮拜堂、悅海華庭、華庭街、分域碼頭
 A2 - 鴨脷洲橋道
 B - 利東邨
 利東邨、利東商場一期、利東商場二期、利東街市、香港仔浸信會呂明才書院、聖伯多祿天主教學校、鴨脷洲街坊學校、香港仔浸信會利安福音堂、利東社區會堂、鴨脷洲配水庫遊樂場、漁安苑、香港真光書院

歷史 
港鐵公司喺規劃呢個站嗰時，曾經建議喺漁安苑設立出口，但係最終因為未能夠同漁安苑業主立案法團達成協議而告吹。另一方面，A2出口嘅升降機原本係消防處規定作為緊急用途而興建，經南區區議會爭取，港鐵公司同意開放畀公眾使用，成為通往鴨脷洲橋道嘅出入口，出入口外面有設行人天橋跨越鴨脷洲橋道連接漁安苑。

2016年12月5號，港鐵公司正式公布喺同月28號通車。

特色 
 由於利東邨一帶處於海拔大約70米嘅位置，呢個站成為港鐵網絡當中海拔最高嘅地底車站。
 呢個站取代柴灣站成為港鐵系統當中最南嘅車站。
 車站以「溫暖嘅橙色」作為主色，嚟自上蓋商場原有嘅深啡色，但係建築師解釋唔想位處地底嘅港鐵站顯得太暗，所以最後揀咗鮮橙色。
 站裏面亦都設有描繪南區漁港景緻嘅藝術品。

接駁交通 
 城巴：
 90、90B、90C、93C、95C、95P、97、98、99、99X、A10、N90、NA10
 新世界第一巴士：
 91、91A、93、93A、94A、95
 過海隧道巴士：
 171、171A、671、671X、N171
 港島專線小巴：
 27、27A、39C、39M、39S

利用狀況 
有少部分香港仔市民會搭街渡嚟呢個站轉車去其他地方，對人流有一定支持。另外亦有居民利用出入口來往利東邨同鴨脷洲大街一帶。

此外，由於鴨脷洲大街一帶居民除咗專線小巴36X往來市區之外，就只有港鐵；但係隨住專線小巴36X線停駛同城巴90C線減班之後，利東站成為獨市位，因此會有大量鴨脷洲大街一帶居民利用呢個站搭港鐵。

鄰接車站

上一站·下一站

列車班次

港鐵公司－利東站街道圖
 港鐵公司－利東站位置圖
 港鐵公司－利東站列車服務時間

港鐵車站
鴨脷洲
南區 (香港)